་བ་རྫོགས་བྱང་དུ་བསྔོ་བའི་ཐབས་མཆོག་ཤེས་པ་གང་ཞིག་བསོད་ནམས་དུས་གསུམ་གྱིས་ཡང་དག་པར་བསྡུས་པ་ཤིན་ཏུ་རྒྱ་ཆེན་པོ་ཀུན། སེམས་ཅན་གཞན་དང་ཐུན་མོང་དུ་བྱས་ནས་ཉིན་གཅིག་བཞིན་ཏུ་རྫོགས་པའི་བྱང་ཆུབ་ཏུ་ཡོངས་སུ་བསྔོ་ཞིང་། སྨོན་ལམ་གྱི་ཕ་རོལ་ཏུ་ཕྱིན་པའི་རྟགས་ནི་སངས་རྒྱས་དང་བྱང་ཆུབ་སེམས་དཔའ་རྣམས་བཞུགས་པའི་བཟང་པོའི་གནས་སུ་སྐྱེས་པས་དང་སྟོབས་ཀྱི་ཕ་རོལ་ཏུ་ཕྱིན་པའི་རྟགས་དེའི་མི་མཐུན་པའི་ཕྱོགས་དང་མ་འདྲེས་པར་རྟག་ཏུ་དགེ་བ་བྱེད་པ་ཉིད་དང་ཡེ་ཤེས་ཀྱི་ཕ་རོལ་ཏུ་ཕྱིན་པའི་རྟགས་མངོན་པར་ཤེས་པ་ཆེན་པོའི་ཡོན་ཏན་རྣམས་ཀྱིས་རྣམ་པར་བརྩེན་པ་སྟེ་རྟགས་དེ་དག་དང་ལྡན་པའི་སངས་རྒྱས་ཀྱི་སྲས་དེ་འགྲོ་བ་ཀུན་གྱི་བླ་ན་འདུག་པ་ཡོན་ཏན་གྱི་གཏེར་དུ་ཤེས་པར་བྱའོ། །དེ་ཉིད་ཀྱི་ཕན་ཡོན་རྣམ་པར་དབྱེ་བ་ནི་ས་རྣམས་ཀུན་ལ་རྣམ་པ་ ཀུན་ཏུ་བློ་ལྡན་བྱང་ཆུབ་སེམས་དཔའ་རྣམས་ཀྱི་ཕ་རོལ་ཏུ་ཕྱིན་པ་ཐོབ་པའི་ཕན་ཡོན་ནི་རྣམ་པ་ལྔར་རིག་པར་བྱ་སྟེ། སྐད་ཅིག་རེ་རེ་ལ་གནས་ངན་ལེན་གྱི་རྟེན་ཐམས་ཅད་ཟད་པར་འགྱུར། སྣ་ཚོགས་ཀྱི་འདུ་ཤེས་དང་བྲལ་བའི་ཆོས་ཀྱི་དཀའ་བ་ཡང་དག་པར་ཐོབ་པར་གྱུར། ས་ཐམས་ཅད་དུ་རྣམ་པ་ཡོངས་སུ་མ་ཆད་པའི་ཆོས་ཀྱི་སྣང་བ་ཚད་མེད་པ་ཡང་ཡང་དག་པར་ཤེས་པར་འགྱུར། འདིའི་རྣམ་པར་དག་པའི་སྐལ་བ་དང་མཐུན་པའི་རྒྱུ་མཚན་རྣམ་པར་བརྟགས་པ་མ་ཡིན་པ་དག་ཀྱང་ཀུན་ཏུ་སྤྱོད་པར་འགྱུར། ཆོས་ཀྱི་སྐུ་ཡོངས་སུ་རྫོགས་པ་འགྲུབ་པར་བྱ་བའི་ཕྱིར་གོང་ནས་གོང་དུ་རྒྱུ་ཕུན་སུམ་ཚོགས་པ་ཡོངས་སུ་འཛིན་པར་བྱེད་པའོ། །དེ་ལ་དང་པོ་གཉིས་ཞི་གནས་དང་དེ་ནས་གཉིས་ལྷག་མཐོང་དང་ཐ་མ་ནི་གཉི་ཀ༷་ལ་སྟེ་དེ་དག་གི་ཕྱོགས་དང་མཐུན་པས་ལྔ་པོའི་བདག་ཉིད་དག་ཏུ་འདོད་དོ། །ས་རྣམས་ཀྱི་ངེས་ཚིག་ནི་རྫོགས་པའི་བྱང་ཆུབ་ལ་ནི་ཉེ་བ་དང་སེམས་ཅན་གྱི་དོན་སྒྲུབ་ནུས་པར་མཐོང་བ་ལ་རབ་ཏུ་དགའ་བ་སྐྱེ་བར་འགྱུར་ཏེ་དེའི་ཕྱིར་རབ་དགའ་ཞེས་བརྗོད་དོ། །འཆལ་ཚུལ་གྱི་དྲི་མ་དང་ཐེག་པ་གཞན་ཡིད་ལ་བྱེད་པའི་དབང་གིས་ཐེག་ཆེན་ལ་རྩོལ་བ་བསྐྱེད་དགོས་བའི་དྲི་མ་དང་བྲལ་བའི་ཕྱིར་དྲི་མ་མེད་པའི་ས་ཞེས་བྱའོ། །ཏིང་ངེ་འཛིན་གྱི་སྟོབས་ཀྱིས་ཆོས་ཚད་མེད་པ་ཚོལ་ཞིང་གཞན་ལ་ཡང་ཆོས་ཀྱི་སྣང་བ་ཆེན་པོ་ནི་བྱེད་པའི་ཕྱིར་ན་འོད་བྱེད་པའོ། །འདི་ལྟར་བྱང་ཆུབ་ཕྱོགས་མཐུན་གྱི་རྟོགས་པའི་ཆོས་རབ་ཏུ་སྲེག་བྱེད་ཀྱི་འོད་ལྟ་བུ་དེ་དང་ལྡན་པའི་ཕྱིར་ས་དེ་ནི་སྒྲིབ་པ་གཉིས་པོ་སྲེག་པས་འོད་འཕྲོ་ཅན་ནོ། །སེམས་ཅན་རྣམས་ཡོངས་སུ་སྨིན་པར་བྱེད་ཅིང་རང་གི་སེམས་ཀྱང་ལོག་སྒྲུབ་སོགས་ཀྱིས་ཉོན་མོངས་པར་མི་འགྱུར་བར་བསྲུང་བའི་ཕྱིར་བློ་ལྡན་རྣམས་ཀྱིས་སྦྱང་དཀའ་བ་གཉིས་པོ་དེ་འབྱོར་བས་དེའི་ཕྱིར་སྦྱང་དཀའ་བ་ཞེས་བྱའོ། །ཤེས་རབ་ཀྱི་ཕ་རོལ་ཕྱིན་པ་ལ་བརྟེན་ནས་འཁོར་བ་དང་ནི་མྱ་ངན་ལས་འདས་པ་གཉིས་པོ་འདིར་མཉམ་པ་ཉིད་དུ་མངོན་དུ་གྱུར་པའི་ཕྱིར་མངོན་དུ་གྱུར་པའི་ས་ཞེས་བཤད་དོ། །བགྲོད་པ་གཅིག་པའི་ལམ་ས་བརྒྱད་པ་དང་འབྲེལ་བའི་ཕྱིར་མཚན་མ་ལས་རིང་དུ་སོང་བའི་སར་འདོད་དོ། །མཚན་མའི་འདུ་ཤེས་དང་མཚན་མ་མེད་པ་ལ་འབད་རྩོལ་གྱི་འདུ་ཤེས་གཉིས་ཀྱིས་མི་གཡོ་བའི་ཕྱིར་མི་གཡོ་བ་ཞེས་ངེས་པར་བརྗོད་དོ། །གཙོ་ཆེར་སོ་སོ་ཡང་དག་པ་རིག་པའི་བློ་གྲོས་བཟང་པོ་དང་ལྡན་པས་ས་དེ་ལེགས་པའི་བློ་གྲོས་ཡིན་ནོ། །སྤྲིན་བཞིན་དུ་གཟུངས་དང་ཏིང་ངེ་འཛིན་གཉིས་ཀྱིས་ཐོས་པའི་ཆོས་རྟེན་ལ་ཡོད་པ་ནམ་མཁའི་ཆོས་ལྟ་བུ་ལ་ཁྱབ་པའི་ཕྱིར་ན་ཆོས་ཀྱི་སྤྲིན་ནོ། །དགེ་བ་སྒྲུབ་པ་རྣམ་པ་སྣ་ཚོགས་ལ་དགའ་བས་དུས་རྟག་པར་གནས་སྐབས་ཐམས་ཅད་དུ་གནས་པའི་ཕྱིར་བྱང་ཆུབ་སེམས་དཔའ་ཡི་ས་རྣམས་གནས་པ་ཡིན་པར་འདོད། འབྱུང་པོ་དཔག་ཏུ་མེད་པ་རྣམས་འཇིགས་པ་མེད་པར་བྱ་བའི་ཕྱིར་ཡོན་ཏན་དཔག་ཏུ་མེད་པ་དེ་དག་ལ་ཕྱིར་ཕྱིར་གོང་ནས་གོང་དུ་འགྲོ་བ་ལྡན་པའི་ཕྱིར་གནས་པ་དེ་དག་ཉིད་ནི་སར་འདོད་དོ། ། ཐོབ་པ་རྣམ་པར་དབྱེ་བ་ནི་ས་ཐོབ་པ་ནི་སྔར་བཤད་པའི་ཡོན་ཏན་རྣམས་མོས་པས་སྤྱོད་པ་དང་དེ་ཉིད་ཀྱི་ཕྱིར་ཆོས་སྤྱོད་བཅུ་ལ་སོགས་པ་སྤྱོད་པ་དག་ལ་འཇུག་པ་དང་དོན་དམ་པར་རབ་ཏུ་རྟོགས་པའི་ཕྱིར་དང་ས་རྣམས་ནི་ཕྱིར་མི་ལྡོག་པ་འགྲུབ་པའི་སྒོ་ནས་རྣམ་པར་བཞིའོ། །སྤྱོད་པ་རྣམ་པར་དབྱེ་བ་ནི་ལུས་ཅན་ཐེག་པ་ཆེན་པོ་དང་ཐེག་པ་དམན་པ་ལ་མོས་པ་རྣམས་གཉི་ཀ་འདུན་པར་བྱ་བ་དང་གདུལ་བའི་ཕྱིར་ནི་བརྟན་པ་རྣམས་ཀྱི་ཕ་རོལ་ཏུ་ཕྱིན་པའི་སྤྱོད་པ་ནི་ཐེག་པ་ཆེན་པོ་ལ་མོས་པ་རྣམས་ཀྱི་ཕྱིར་དང་བྱང་ཆུབ་ཀྱི་ཕྱོགས་དང་མཐུན་པའི་སྤྱོད་པ་ཐེག་པ་དམན་པ་ལ་མོས་པ་རྣམས་ཀྱི་ཕྱིར་དང་མངོན་པར་ཤེས་པའི་སྤྱོད་པ་ནི་དེ་གཉི་ག་འདུན་པར་བྱ་བའི་ཕྱིར་དང་སེམས་ཅན་ཡོངས་སུ་སྨིན་པའི་སྤྱོད་པ་ནི་གཉིས་པོ་སྨིན་པའི་ཕྱིར་ཏེ་སྤྱོད་པ་བཞི་པོ་དཀོན་མཆོག་བརྩེགས་པའི་མདོ་བཞིན་དུ་མདོ་ཡི་རྗེས་སུ་འབྲངས་ནས་བཤད་པ་ཡིན་ནོ། །སངས་རྒྱས་ཀྱི་ཡོན་ཏན་ལས་རེ་ཞིག་ཚད་མེད་པ་རྣམ་པར་དབྱེ་བ་ནི་སེམས་ཅན་རྣམས་ལ་བརྩེ་བ་ཅན་ཞེས་སྤྱིར་བསྟན་ནས་བྱམས་པས་བདེ་བ་དང་ཕྲད་པའི་དགོངས་པ་དང་སྙིང་རྗེས་སྡུག་བསྔལ་དང་བྲལ་བའི་དགོངས་པ་ཅན་དང་དགའ་བས་བདེ་བ་དང་མི་འབྲལ་བ་ཡི་དགོངས་པ་ཅན་དང་བཏང་སྙོམས་ཀྱིས་ཉོན་མོངས་མེད་པར་ཕན་བདེའི་དགོངས་པ་ཅན་ཁྱོད་ལ་ཕྱག་འཚལ་ལོ། །རྣམ་པར་ཐར་པ་དང་ཟིལ་གྱིས་གནོན་པའི་སྐྱེ་མཆེད་དང་ཟད་པར་གྱི་སྐྱེ་མཆེད་ལས་བརྩམ་པ་ནི་ཐུབ་པ་བཅོམ་ལྡན་འདས་ཀྱི་རྣམ་ཐར་བརྒྱད་ནི་སྒྲིབ་པ་ཀུན་ལས་ངེས་པར་གྲོལ་ལ་ཟིལ་གནོན་བརྒྱད་ཀྱིས་འཇིག་རྟེན་ཐམས་ཅད་ཟིལ་གྱིས་གནོན་ཅིང་ཁྱོད་ཀྱི་ཟད་པར་མཁྱེན་པས་ཤེས་བྱ་ཐམས་ཅད་ཁྱབ་པས་ཐུགས་སྒྲིབ་པ་ལས་གྲོལ་བ་ཁྱོད་ལ་ཕྱག་འཚལ་ལོ། ། ཉོན་མོངས་མེད་པ་ལས་བརྩམས་པ་ནི་སེམས་ཅན་དག་ནི་ཐམས་ཅད་ཀྱི་ཉོན་མོངས་པ་མ་ལུས་པ་ཐམས་ཅད་འཇོམས་ཤིང་ཉོན་མོངས་པ་བསྐྱེད་པ་རྣམས་ལ་ཡང་དེ་དག་གི་ཉོན་མོངས་པ་འཇོམས་པར་མཛད་ལ་ཉོན་མོངས་པ་ཅན་ལ་ལྷག་པར་བརྩེ་བ་དང་བཅས་པ་ཁྱོད་ལ་ཕྱག་འཚལ་ལོ། ། སྨོན་ནས་ཤེས་པ་ལས་བརྩམས་ཏེ་འབད་རྩོལ་མེད་པར་ལྷུན་གྱིས་གྲུབ་ཅིང་གང་ལ་ཡང་ཆགས་པ་མི་མངའ་ཤེས་བྱ་ཐམས་ཅད་ལ་ཐོགས་པ་མི་མངའ་བར་རྟག་པར་ནི་མཉམ་པར་བཞག་ཅིང་འདྲི་བ་ཀུན་གྱི་ལན་ལྡོན་པའི་སྒོ་ནས་ཐེ་ཚོམ་ཐམས་ཅད་སེལ་བར་མཛད་པ་ཁྱོད་ལ་ཕྱག་འཚལ་ལོ། ། སོ་སོ་ཡང་དག་པ་རིག་པ་ལས་བརྩམས་ཏེ་རྟེན་ཆོས་དང་དེ་ལ་བརྟེན་པ་དོན་གཉིས་ནི་བཤད་བྱ་དང་གསུང་ངེས་པའི་ཚིག་དང་མཁྱེན་པ་སྟེ་སྤོབས་པ་གཉིས་ནི་འཆད་བྱེད་ཡིན་ལ་དེ་དག་ལ་བློ་གྲོས་རྟག་ཏུ་ཐོགས་པ་མི་མངའ་བ་དམ་པའི་ཆོས་ལེགས་པར་སྟོན་པ་ཁྱོད་ལ་ཕྱག་འཚལ་ལོ། ། མངོན་པར་ཤེས་པ་ལས་བརྩམས་ཏེ་རྫུ་འཕྲུལ་གྱིས་གདུལ་བྱའི་དྲུང་དུ་གཤེགས་ནས་གཞན་སེམས་ཤེས་པས་སེམས་ཀྱི་སྤྱོད་པ་མཁྱེན་པར་མཛད་དེ་ལྷའི་རྣ་བའི་མངོན་ཤེས་ཀྱིས་དེ་དག་གི་སྐད་ཀྱིས་སྔོན་གནས་རྗེས་སུ་དྲན་པས་སེམས་ཅན་གྱི་གཞན་ནས་འོང་བ་དང་ལྷའི་མིག་གིས་གཞན་དུ་འགྲོ་བ་དང་ཟག་ཟད་མཁྱེན་པས་ངེས་པར་འབྱུང་བའི་ཚུལ་རྣམས་ཡང་དག་པར་མཁྱེན་ནས་གཞན་དག་ལ་ལེགས་པར་འདོམས་པ་ཁྱོད་ལ་ཕྱག་འཚལ་ལོ། ། མཚན་དང་དཔེ་བྱད་ལས་བརྩམས་ཏེ་ལུས་ཅན་ཀུན་གྱིས་ཁྱོད་མཐོང་ན་མཚན་དཔེའི་རྒྱན་དང་ལྡན་པས་སྐྱེས་བུ་དམ་པ་ལགས་པར་འཚལ་ལ་མཐོང་བ་ཙམ་གྱིས་སེམས་རབ་ཏུ་དང་བར་མཛད་པ་ཁྱོད་ལ་ཕྱག་འཚལ་ལོ། ། ཡོངས་སུ་དག་པ་བཞི་ལས་བརྩམས་ཏེ་རྟེན་ཡོངས་སུ་དག་པས་ལུས་ལེན་པ་དང་གནས་པ་དང་གཏོང་བ་ལ་མངའ་བརྙེས་པ་དང་།  དམིགས་པ་ཡོངས་སུ་དག་པས་མེད་པ་སྤྲུལ་པ་དང་ཡོད་པ་ཡོངས་སུ་སྒྱུར་བ་དང་ཐུགས་ཡོངས་སུ་དག་པས་ཏིང་ངེ་འཛིན་ལ་མངའ་བརྙེས་པ་དང་ཤེས་རབ་ཡོངས་སུ་དག་པས་ཡེ་ཤེས་ལ་མངའ་བརྙེས་པ་ཁྱོད་ལ་ཕྱག་འཚལ་ལོ། ། སྟོབས་བཅུ་ལས་བརྩམས་ཏེ་བདེ་འགྲོར་སྐྱེ་བའི་ཐབས་དང་འཁོར་བ་ལས་སྐྱོབ་པའི་སྐྱབས་དང་འཇིག་རྟེན་ལས་འདས་པའི་དག་པ་དང་ཐེག་ཆེན་གྱི་ངེས་པར་འབྱུང་བ་ལ་སེམས་ཅན་རྣམས་ལ་རབ་ཏུ་སླུ་བར་བྱེད་པའི་བདུད་ཀྱི་སྡེ་མ་ལུས་པ་འཇོམས་པ་ཁྱོད་ལ་ཕྱག་འཚལ་ལོ། ། མི་འཇིགས་པ་བཞི་ལས་བརྩམས་ཏེ་རང་དང་གཞན་གྱི་དོན་དུ་ཡེ་ཤེས་དང་སྤངས་པ་སྟོན་པར་མཛད་པ་ཉིད་དང་ངེས་པར་འབྱུང་བ་དང་བགེགས་བྱེད༷་པ༷ར་སྟོན༷་པར་མཛད་པ་ལ་ མུ་སྟེགས་གཞན་དག་གིས་མི་བརྫི་བ་ཁྱོད་ལ་ཕྱག་འཚལ་ལོ། ། བསྲུང་བ་མེད་པ་དང་དྲན་པ་ཉེ་བར་བཞག་པ་ལས་བརྩམས་ཏེ་སྐུ་གསུང་ཐུགས་ཀྱི་སྤྱོད་པ་བསྲུང་བ་མེད་པ་དང་རྟག་ཏུ་དགོངས་པ་ཉེ་བར་གནས་པའི་བསྙེལ་བ་མི་མངའ་བར་གནས་པ་གོ་རིམ་བཞིན་དུ་འཁོར་གྱི་ནང་ན་བག་བརྐྱང་སྟེ་གསུང་བ་དང་རྗེས་སུ་ཆགས་པ་དང་ཁོང་ཁྲོ་བའི་ཀུན་ནས་ཉོན་མོངས་པ་གཉིས་སྤངས་པ་དང་བྱེད་ལས་འཁོར་ཡོངས་སུ་སྡུད་པ་ཁྱོད་ལ་ཕྱག་འཚལ་ལོ། ། བག་ཆགས་ཡང་དག་བཅོམ་པ་ལས་བརྩམས་ཏེ་ཀུན་མཁྱེན་ཁྱོད་ལ་གྲོང་ལ་སོགས་པར་རྒྱུ་བ་དང་ནང་དུ་ཏིང་ངེ་འཛིན་ལ་གནས་པ་ཀུན་ལ་དུས་རྟག་པར་ནི་ཀུན་མཁྱེན་མིན་པའི་སྤྱོད་པ་མི་མངའ་སྟེ་ཡང་དག་པའི་དོན་དང་ལྡན་པ་ཁྱོད་ལ་ཕྱག་འཚལ་ལོ། །བསྙེལ་བ་མི་མངའ་བ་ཉིད་ལས་བརྩམས་ཏེ་སེམས་ཅན་ཀུན་གྱི་བྱ་བ་ལ་ཁྱོད་ནི་མཛད་པ་དུས་ལས་མི་འདའ་བས་མཛད་པ་ཐམས་ཅད་རྟག་ཏུ་དོན་མངའ་བ་མི་བསྙེལ་བའི་ཐུགས་དང་ལྡན་པ་ཁྱོད་ལ་ཕྱག་འཚལ་ལོ། ། ཐུགས་རྗེ་ཆེན་པོ་ལས་བརྩམས་ཏེ་འཇིག་རྟེན་ཀུན་ལ་ཉིན་མཚན་དུ་ལན་དྲུག་ཏུ་ནི་སུ་ནི་ཉམས་སུ་ནི་འཕེལ་ཞེས་སོ་སོར་གཟིགས་པས་ཐུགས་རྗེ་ཆེན་པོ་དང་ལྡན་པ་རྟག་ཏུ་ཕན་པར་དགོངས་པ་ཁྱོད་ལ་ཕྱག་འཚལ་ལོ། ། མ་འདྲེས་པའི་ཡོན་ཏན་ལས་བརྩམས་ཏེ་སྐུ་འཁྲུལ་པ་མི་མངའ་བ་གསུང་ཅ་ཅོ་མི་མངའ་བ་ཐུགས་བསྙེལ་བ་མི་མངའ་བ་མཉམ་པར་མ་བཞག་པའི་ཐུགས་མི་མངའ་བ་ཐ་དད་པའི་འདུ་ཤེས་པ་མི་མངའ་བ་སོ་སོར་མ་བརྟགས་པའི་བཏང་སྙོམས་མི་མངའ་བ་སྟེ་སྤྱོད་པས་ བསྡུས་པ་དྲུག་དང་ནི་འདུན་པ་དང་བརྩོན་འགྲུས་དང་དྲན་པ་དང་ཏིང་ངེ་འཛིན་དང་ཤེས་རབ་དང་རྣམ་པར་གྲོལ་བ་ཉམས་པར་མི་མངའ་བ་སྟེ་རྟོགས་པས་བསྡུས་པ་དྲུག་དང་དུས་གསུམ་གྱི་ཤེས་བྱ་ལ་ཆགས་ཐོགས་མེད་པས་ཡེ་ཤེས་ཀྱིས་བསྡུས་པ་གསུམ་དང་ནི་སྐུ་གསུང་ཐུགས་ཀྱི་ཕྲིན་ལས་ཐམས་ཅད་ཡེ་ཤེས་སྔོན་དུ་འགྲོ་ཞིང་ཡེ་ཤེས་ཀྱི་རྗེས་སུ་འཇུག་པས་ཕྲིན་ལས་ཀྱིས་བསྡུས་པ་གསུམ་སྟེ་བཅོ་བརྒྱད་དང་ལྡན་པས་ཉན་ཐོས་དང་རང་སངས་རྒྱས་ཀུན་གྱི་བླ་མ་ཁྱོད་ལ་ཕྱག་འཚལ་ལོ། ། རྣམ་པ་ཐམས་ཅད་མཁྱེན་པ་ཉིད་ལས་བརྩམས་ཏེ་སྐུ་གསུམ་དག་གིས་བྱང་ཆུབ་ཆེན་པོ་རྣམ་པ་ཀུན་ཏུ་བརྙེས་པ་རྣམ་པ་ཐམས་ཅད་དུ་སེམས་ཅན་ཀུན་གྱི་ཐེ་ཚོམ་དག་གཅོད་པ་ཁྱོད་ལ་ཕྱག་འཚལ་ལོ། ། ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པ་ལས་བརྩམས་ཏེ་ལོངས་སྤྱོད་ལ་འཛིན་པ་མི་མངའ་བ་དང་སྒོ་གསུམ་གྱི་ལས་ལ་ཉེས་པ་མི་མངའ་བ་དང་འཇིག་རྟེན་པའི་ཆོས་དང་སྡུག་བསྔལ་དག་གིས་སེམས་ལ་རྙོག་པ་མི་མངའ་བ་དང་རྟོགས་པ་ཆུང་ངུ་ལ་མི་གནས་པ་དང་རྣམ་པར་གཡེངས་བས་མི་གཡོ་བ་དང་ཤེས་བྱ་ཡི་ཆོས་རྣམས་ཐམས་ཅད་ལ་སྤྲོས་པ་མེད་པ་ཁྱོད་ལ་ཕྱག་འཚལ་ལོ། ། སངས་རྒྱས་ཀྱི་མཚན་ཉིད་རྣམ་པར་དབྱེ་བ་ནི་ངོ་བོ་དམ་པའི་དོན་ནི་གྲུབ་པ་སྟེ་ངོ་བོ་ཉིད་ཀྱི་སྐུ་དང་བྱང་ཆུབ་སེམས་དཔའི་ས་རྣམས་ཀུན་ལས་ནི་ངེས་པར་བྱུང་བ་ནི་རྒྱུ་དང་སེམས་ཅན་ཀུན་གྱི་མཆོག་ཏུ་གྱུར་པ་ནི་འབྲས་བུ་དང་སེམས་ཅན་ཐམས་ཅད་རྣམ་པར་གྲོལ་བར་མཛད་པ་ནི་ལས་དང་ཡོན་ཏན་མི་ཟད་པ་དང་མཉམ་པ་མེད་པ་དང་ལྡན་པ་ནི་ལྡན་པའི་དོན་དང་འཇིག་རྟེན་དག་ན་སྣང་བ་སྤྲུལ་པའི་སྐུ་དང་རྒྱལ་བའི་དཀྱིལ་འཁོར་ནའང་སངས་རྒྱས་ལོངས་སྤྱོད་རྫོགས་པའི་སྐུ་སྣང་ལ་ཆོས་ཀྱི་སྐུ་ནི་ལྷ་དང་མི་རྣམས་ཀྱིས་རྣམ་པ་ཀུན་ཏུ་མི་མཐོང་ངོ་། ། འདི་སྐུ་གསུམ་གྱི་དབྱེ་བའི་འཇུག་པའི་དོན་ནོ། །དེ་ལྟ་ན་ཡང་ཆོས་ཀྱི་སྐུ་དེ་ཡི་མཐུས་གདུལ་བྱའི་སྐལ་པ་ཇི་ལྟ་ བ་བཞིན་དུ་སྲིད་པ་ཇི་ལྟར་གནས་ཀྱི་བར་ཆོས་ཀྱི་སྐུ་དེ་ཡི་མཛད་པ་རྒྱུན་མི་འཆད་པར་སྣང་བ་ཡིན་ནོ། །ཐེག་པ་ཆེན་པོ་མདོ་སྡེའི་རྒྱན་ལས་སྤྱོད་པ་དང་མཐར་ཐུག་པའི་ལེའུ་སྟེ་ཉི་ཤུ་རྩ་གཅིག་པའོ།། །།ཐེག་པ་ཆེན་པོ་མདོ་སྡེའི་རྒྱན་ཅེས་བྱ་བའི་ཚིག་ལེའུར་བྱས་པ་འཕགས་པ་བྱམས་པས་མཛད་པ་རྫོགས་སོ།། །། འདི་བསྟན་པ་སྔ་དར་གྱི་དུས་སུ་རྒྱ་གར་གྱི་མཁན་པོ་ཤཱཀྱ་སིཾ་ཧ་དང་། ལོ་ཙཱ་བ་བརྒྱ་རྩ་བརྒྱད་ལས་ཞུ་ཆེན་གྱི་ལོ་ཙཱ་བ་བནྡེ་སྐ་བ་དཔལ་བརྩེགས་ལ་སོགས་པས་བསྒྱུར་ཅིང་ཞུས་ཏེ་གཏན་ལ་ཕབ་པ། སླད་ཀྱི་པཎྜི་ཏ་པ་ར་ཧི་ཏ་དང་། བྲམ་ཟེ་ཆེན་པོ་སད་ཛ་ན་དང་། ལོ་ཙཱ་བ་དགེ་སློང་བློ་ལྡན་ཤེས་རབ་ཀྱིས་ཅུང་ཟད་བཅོས་ལེགས་པར་བཤད་ནས་གཏན་ལ་ཕབ་པའོ། ། མཇུག་གི་ཤློ་ཀ་གཅིག་པོ་འདི་འགྲོ་དོན་འཕེལ་བ་དང་གཞུང་གཞན་ན་འདུག་པ་ལྟར་བྲིས་པའོ། །མཆན་འདི་ཡང་སྔ་འགྱུར་ཆོས་ཀྱི་རྒྱ་མཚོ་ལས་སངས་རྒྱས་གཉིས་པ་དབྱིག་གཉེན་ཞབས་ཀྱི་འགྲེལ་པ་ལ་གཞི་བྱས་ཏེ་འཕགས་པའི་ཡུལ་གྱི་ལེགས་བཤད་ལྟར་མཁས་པ་ཨོ་རྒྱན་བསྟན་འཛིན་ནོར་བུའི་གསུང་གི་སྒྲོན་མེ་ལ་བརྟེན་ནས་སྤང་བན་གཞན་ཕན་བྱམས་པའི་གོ་ཆ་ཞེས་བྱ་བས་བྲིས་པ་དགེ་ལེགས་སུ་གྱུར་ཅིག ༈ །ཀུན་མཁྱེན་ཡེ་ཤེས་ཕུང་པོས་མཛེས་བྱེད་པ། །ཟབ་དང་རྒྱ་ཆེའི་བདག་ཉིད་མདོ་སྡེ་དང་། །ཀུན་གྱི་རྒྱན་གྱུར་ཉིད་ནི་བྱམས་མགོན་རྗེའི། །མཁྱེན་དང་བརྩེ་བའི་སྙིང་པོར་ཕྱུང་བ་བཞིན། །རྣམ་འབྱེད་དབྱངས་ཅན་ངག་གི་རྣམ་འགྱུར་ཡང་། །འཕགས་ཡུལ་ལེགས་བཤད་ཉིད་དེ་ངོ་མཚར་རྨད། །ཀུན་ལ་མཛའ་དང་ཕན་འོས་ཚུལ་འདི་ལྟ། །རྒྱལ་བའི་ལྗགས་བཟང་དངོས་དང་འཁྲུལ་སྙམ་བྱེད། །གཞན་ཕན་བློ་དང་ལྷན་ཅིག་ཡབ་རྗེ་ཡི། །དགོངས་པ་རྫོགས་སླད་ཆོས་སྦྱིན་ནོར་བུ་ནི། །མཁྱེན་དཔྱོད་སྟོབས་ལྡན་བཀྲས༷་མཐོ༷ང་མད༷འ་དབོ༷ན་མཆོག །འགྱུར༷་མེ༷ད་རྒྱ༷་མཚོ༷འི་ཐུགས་བསྐྱེད་བཅུད་དུ་བལྟམས། །རྣམ་དཀར་བྱ་བ་གཞན་གྱིས་བསྐྲུན་མེད་པའི། །དཔལ་འདིར་བདུད་རྩིའི་བགོ་བཤའ་མཐའ་ཡས་ཕྱིར། །ཡང་དག་དགེ་བའི་རྩ་བ་གང་མཆིས་རྣམས། །བླ་མེད་བྱང་ཆུབ་སྙིང་པོར་བསྔོ་བར་བགྱི། །ཁྱད་པར་དྲིན་དང་ལྡན་པའི་སྐྱེད༷་ཡ༷བ་དེའི། །སྒྲིབ་གཉིས་བག་ཆགས་བཅས་པ་མྱུར་བྱང་ནས། །ཟུང་འཇུག་རྡོ༷་རྗེ༷འི་ཞིང་དུ་རྣམ༷་དག་གི །རྒྱལ༷་བ་སྐུ་བཞིའི་གོ་འཕང་བརྙེས་གྱུར་ཅིག །གངས་ལྗོངས་ལྷ་མིའི་གཙུག་རྒྱན་མཆོག་ཉིད་ཀྱི། །ཞབས་པད་རྟག་བརྟན་གྱིས་མཚོན་ལུང་རྟོགས་བསྟན། །ཕྱོགས་མཐར་དར་རྒྱས་རྟག་ཁྱབ་ནག་ཕྱོགས་དཔུང་། །མ་ལུས་མིང་ཡང་མེད་པར་ཞི་གྱུར་ཅིག །རྣམ་དཀར་སྒྲུབ་པོའང